Πάπας Μιλτιάδης

Ο Άγιος Μιλτιάδης (Papa Milziade, † 10 Ιανουαρίου 314), ή Μελχιάδης ο Αφρικανός, ήταν Πάπας από τις 2 Ιουλίου του 311 έως και το θάνατό του στις 10 Ιανουαρίου του 314Annuario Pontificio, σελ.8, Libreria Editrice Vaticana (2012) ISBN 978-88-209-8021-4John Trigilio Jr. & Kenneth Brighenti, Saints For Dummies, σελ. 109 (2010): "Θητεία: 311 μ.Χ. - 314 μ.Χ. Ημέρα εορτής: 10 Δεκεμβρίου. Ο Μιλτιάδης ήταν ο πρώτος πάπας που είδε το τέλος της δίωξης των Χριστιανών από τους Ρωμαίους"..

Παρουσιάζεται σαν Αφρικανός εκ γενετής, αλλά δεν είναι γνωστή καμία πληροφορία για τη ζωή του πριν την άνοδό του στο παπικό αξίωμα. Εξελέγη μετά από μία περίοδο χηρείας του παπικού αξιώματος (sede vacante), που διήρκεσε από το θάνατό του Πάπα Ευσέβιου στις 17 Αυγούστου του 310 ή, με βάση άλλους, από το 309, οπότε ο Ευσέβιος εξορίστηκε στη Σικελία.

Ο άγιος Μιλτιάδης έγινε Πάπας μετά την έκδοση του Διατάγματος Ανοχής από τον Ρωμαίο αυτοκράτορα Γαλέριο, με το οποίο τερματίζονταν οι διωγμοί εναντίον των Χριστιανών. Κατά τη διάρκεια της παποσύνης του, εκδόθηκε το 313 το Διάταγμα των Μεδιολάνων από τους τετράρχες Κωνσταντίνο A΄ και Λικίνιο, το οποίο θέσπισε την ανεξιθρησκία και αποκατέστησε την εκκλησιαστική περιουσία. Ο Κωνσταντίνος δώρισε στον Πάπα το παλάτι του Λατερανού που έγινε η παπική κατοικία και έδρα της χριστιανικής διακυβέρνησης.

Το ίδιο έτος, ο Μιλτιάδης προήδρευσε στη  Σύνοδο του Λατερανού στη Ρώμη στην οποία ο Καικιλιανός απαλλάχθηκε από τις κατηγορίες που τον βάρυναν, και ο Μέγας Δονάτος κατηγορήθηκε σαν αιρετικός (βλέπε Δονατισμός). Αργότερα κλήθηκε στη Σύνοδο της Αρελάτης, την πρώτη συνεδρίαση των χριστιανών επισκόπων της Δυτικής Ρωμαϊκής Αυτοκρατορίας, αλλά πέθανε πριν τη διεξαγωγή της.

Το Liber Pontificalis, που καταρτίστηκε από τον 5ο αιώνα και μετέπειτα, απέδωσε στο Μιλτιάδη την εισαγωγή πολλών εθίμων, που εισήχθησαν αργότερα.

Τον 13ο αιώνα, η γιορτή του αγίου Μελχιάδη (όπως αποκαλούνταν τότε) συμπεριλήφθηκε με το λανθασμένο χαρακτηρισμό του «μάρτυρα», στο «Ρωμαιοκαθολικό Ημερολόγιο των Αγίων», με ημερομηνία εορτασμού τη δεκάτη Δεκεμβρίου. Το 1969 αφαιρέθηκε από το ημερολόγιο αυτό λόγω υποχρεωτικών λειτουργικών εορτασμώνCalendarium Romanum (Libreria Editrice Vaticana 1969), σελ. 148 και η εορτή του μεταφέρθηκε την ημέρα του θανάτου του, στις 10 Ιανουαρίου, ενώ το όνομά του διορθώθηκε σε «Μιλτιάδης» και αφαιρέθηκε ο χαρακτηρισμός «μάρτυρας».Martyrologium Romanum (Libreria Editrice Vaticana 2001 ISBN 88-209-7210-7)

Η Ορθόδοξη Εκκλησία τιμά τον άγιο Μιλτιάδη στις 10 Απριλίου.

 Παραπομπές 

 Εξωτερικοί σύνδεσμοι 

  στην Καθολική Εγκυκλοπαίδεια του 1913
 Το ιστορικό «δώρο του Κωνσταντίνου» (Historical "Gift of Constantine"): Άρθρο περιοδικού που αφορά τον Μέγα Κωνσταντίνο και τον άγιο Μιλτιάδη.
 Opera Omnia

Κατηγορία:Πάπες
Κατηγορία:Αφρικανοί Πάπες
Κατηγορία:Πάπες 4ου αιώνα
Μιλτιάδης